அபர காரியம்

பி.ஆர்.கண்ணன்

காலப்போக்கில் பல ஆண்டுகளுக்கு முன்பே உபநயனம், விவாகம் போன்ற ஸம்ஸ்காரங்கள் அஸ்ரத்தையினால் முக்கிய அங்கங்களை இழந்து ஸாரமற்றுப்போனது மட்டுமில்லாமல், புதிதாக இன்னும் கீழே தாழ்வடையச்செய்யும் பல விஷயங்களைத்தாங்கி சீரழிந்துகொண்டிருக்கின்றன. உபநயனம் வெறும் அரைநாள் சடங்காக மாறி, ஸந்தியாவந்தனப் பழக்கமே இல்லாது போய்விட்டது. விவாகமும் அரைநாள் சடங்காக இருப்பதுமட்டுமின்றி, முதல்நாளே வரவேற்பு (ரிஸெப்ஷன்) வைப்பது, பலநாட்கள் முன்னரே பகட்டாக நிச்சயதார்த்தம் என்ற முற்றிலும் தவறான, அனாவசியமான ஒரு சடங்கு போன்ற சாஸ்திரவிரோதமான பல விஷயங்கள் உட்புகுந்துவிட்டன.

இது இவ்வாறிருக்கையில், அபரகாரியம் மட்டும் சமீபகாலம் வரை ஓரளவுக்கு சாஸ்திரப்படி நடந்துவந்தது. அது இப்போது அதோகதிக்குப் போய்க்கொண்டிருப்பது பலர் கண்ணில் படாமலிருப்பது பெரும் துர்ப்பாக்கியம். இதில் சாஸ்திரத்திற்கு முரணான சில பழக்க வழக்கங்களும் பேச்சுவழக்கில் வந்து இன்னும் அதிகமாக ஊறு விளைவிக்கின்றன.

1. ஒருவர் மரணமடைந்தால், முன்காலத்தில் சிலமணிநேரங்களில் அபரகாரியம் செய்வது வழக்கமாக இருந்தது. அந்தத் தெருவில் குடும்பங்கள் சாப்பிடாமலிருப்பது, கோவில் மூடுவது போன்ற காரணங்களினால் துரிதமாகவே நடந்தது. இப்போது ஐஸ் பாக்ஸில் வைப்பது, வெளிதேசங்களில் இருக்கும் பிள்ளை, பெண் ஆகியோருக்காக மூன்று நாட்கள் காத்திருப்பது போன்ற முற்றிலும் தவறான காரியங்கள் பல்கிப்பெருகிவிட்டன. அவர்கள் வருவதற்காக காப்பதினால் நாம் என்ன சாதிக்கிறோம், அது சாஸ்திரத்தை பெரிய அளவில் மீறுதலில் தானே முடிகிறது என்பதில் கவனம் தேவை. சரீரத்தை மூன்று, நான்கு மணி நேரத்திற்குள் அக்கினிக்கு ஆஹுதியளிப்பது அத்தியாவசியம். ஹோமங்களில் ஹவிஸ்ஸை எவ்வாறு சமைத்து சூடாக உடனேயே ஆஹுதி கொடுக்கிறோமோ, அவ்வாறே சரீரமும் அக்கினிக்கு மிகவும் பிடித்த ஆஹுதி என்பதால், பழையதாகிப்போன ஆஹுதியைக் கொடுக்கலாகாது. மரித்த ஜீவனுக்கும் இது அத்தியாவசியம்.

2. புத்திரன் தூரதேசத்திலிருந்து வந்துதான் காரியம் செய்யவேண்டும் என்ற தவறான எண்ணம் வேரூன்றிவிட்டது. புத்திரன் வராதபக்ஷத்தில், யார், யார் காரியம் செய்யலாம் என்று சாஸ்திரம் ஒரு பெரிய பட்டியலைக் கொடுத்திருக்கிறது. பெண் வயிற்றுப்பேரன், புத்திரி, தம்பி, அண்ணன் தம்பிகளின் புத்திரர்கள் என்று சொல்லிக்கொண்டுபோய் மாப்பிள்ளை, நண்பன் வரை சாஸ்திரம் சொல்லுகிறது. சரியான காலத்தில் தஹனகாரியம் நடப்பது புத்திரன் வரவைவிட அதிமுக்கியம் என்பதை உணரவேண்டும்.

3. இதில் தற்காலத்தில் பெண் வயிற்றுப்பேரன், மாப்பிள்ளை இவர்கள் பொதுவாகக் கிடைத்தாலும் தப்பான சில அபிப்பிராயங்களினால் அவர்களைச் செய்யவிடுவதில்லை. அவற்றில் ஒன்று, அவர்களுடைய தகப்பனார் ஜீவதசையில் இருக்கும்போது எவ்வாறு அவர்கள் பூணூலை இடமாகப்போட்டுக்கொண்டு காரியம் செய்யலாம் என்பது. சாஸ்திரம் இதற்கு இடம் கொடுப்பதுமட்டுமில்லாமல், அது மிகவும் ஸ்ரேயஸ்கரம் என்று வலியுறுத்துவதை உணரவேண்டும். சில வைதீகர்கள் இந்தவிஷயத்தில் தவறாக மார்க்கதரிசனம் செய்வதாகவும், சிலர், பிதா ஜீவதசையில் உள்ளவர்கள் ஸ்மசானத்திற்கே போகக்கூடாது என்றும் சொல்வதாகவும் தெரிகிறது. மிகவும் தவறான விஷயம்.

4. நித்தியவிதி காரியங்களை தஹனம் முடிந்த கையோடு அன்றே உடனேயே ஆரம்பிக்கவேண்டும், அதுதான் வழக்கமாகவும் இருந்தது. வீடுகளில் செய்யமுடியாவிட்டால், அதற்காகவே அபரகாரிய மையங்கள் நகரங்களில் செயல்படுகின்றன. நித்தியவிதியை சிலர் அஸ்திஸஞ்சயனத்துடன் பிணைக்கின்றனர். இது தவறு. நித்தியவிதியை தஹனத்தன்றே ஆரம்பித்துவிட்டு, மறுநாள் அஸ்திஸஞ்சயனத்தை செய்யலாம். நித்தியவிதி காரியம் தினமும் காலையில் அரைமணி, முக்கால் மணி வேலைதான். அவ்வாறிருக்கும்போது, இது கொஞ்சம்கொஞ்சமாகத் தள்ளப்பட்டு, இப்போது ஒன்பதாம் நாள்தான் ஆரம்பிப்பது என்பது கிட்டத்தட்ட எல்லோரும் கடைப்பிடிப்பது என்று ஆகிவிட்டது. இதைவிட கொடூரமான ஒரு செயல் இருக்கமுடியாது. மரித்த தாயார், தகப்பனாரின் ஜீவன் தாங்கமுடியாத பசி, தாகத்தினால் ஒன்பது நாள் துடிதுடிக்கவேண்டியிருப்பதை உணராமல், ஒரு காரணமும் இல்லாமல் இந்த எளிய காரியத்தைத் தள்ளிப்போடுவதை யாரும் ஏற்கமாட்டார்கள். ஒன்பது நாள் அவர்களை வேண்டுமென்றே பட்டினி போட்டுவிட்டு, ஒன்பதுநாள் உணவை ஒரேயடியாகத் திணித்தல் எவ்வாறு ஏற்புடையதாகும். இதில் வைதீகர்கள் ஏன் வலியுறுத்திப்பேசி கிருஹஸ்தர்களை நெறிப்படுத்துவதில்லை என்பது மிகமிக வருத்தத்திற்குரிய விஷயம்.

5. அபரகாரியத்திற்கு நடுவில் தடங்கல் ஏற்பட்டால், சாஸ்திரம் சொன்னபடி செய்யவேண்டும். எனக்குத் தெரிந்து, ஸூரிய கிரகணத்தன்று ஸபிண்டீகரணம் நடந்தது. ஸபிண்டீகரணத்தை 11 மணிக்குள் முடித்துவிடுகிறேன், கிரகணம் மாலை 4 மணிக்குத்தானே என்று வைதீகர் வாதிட்டார். கிருஹஸ்தர்களின் சௌகரியத்தை முன்னிட்டு, வைதீகர்கள் சாஸ்திரத்தை மீறுவது கண்டனத்திற்குரியது. வைதீக காரியங்களில் நம்பிக்கையையே குலைக்கச்செய்யும்.

6. மாஸிகம், ஸோதகும்பம் என்பவை அன்னஸ்ராத்தமாகத்தான் செய்வது சாதாரண வழக்கமாக இருந்தது போய், இப்போது விட்டேவிடுவது, முடிந்தால் ஹிரண்யமாகச்செய்வது என்றெல்லாம் ஆகிக்கொண்டுவருகிறது. இந்தலோகத்திலிருந்து யமலோகத்திற்குச் செல்லும் கடும் பாதையில் அந்த ஜீவனுக்கு ஒரு வருஷ காலத்தில் ஏற்படும் கடும் பசி, தாகத்தைப்போக்கவேண்டும் என்ற எண்ணமில்லை.

7. மரண தினத்தன்றும், 12 வது நாள் ஸபிண்டீகரணத்தன்றும் கோதானம் சாஸ்திரத்தில் விதிக்கப்பட்டுள்ளது. கோஸம்ரக்ஷணம் வெகுவாகப் பேசப்படும் இந்நாட்களில் இதை அவசியம் செய்யவேண்டும். ஸபிண்டீகரணத்தன்று செய்யும் கோதானத்தினால்தான், அந்த ஜீவன் யமலோகப் பாதையின் நடுவில் வரும் கொடூரமான வைதரணி நதியைக் கடக்கமுடியும். உடனேயே செய்யமுடியாதவர்கள் ஆறு மாதத்திற்குள் கோதானம் செய்தால் பலனை அடையமுடியும்.

8. மேலே சொன்ன சீர்கேடுகளுக்கு சிலர் சொல்லும் போலிக்காரணங்கள் கேலிக்கும், கடும் கண்டனத்திற்கும் உரியவை. ’நான் அப்பா, அம்மா அவர்களின் ஜீவதசையில் அவர்களுக்கு ஒருகுறையும் வைக்கவில்லை. அதனால் இதெல்லாம் பரவாயில்லை’ என்பது ஒன்று. ’நேற்று அவர்களுக்கு நான் நன்றாக உணவளித்துவிட்டேன், அதனால் ஒன்பது நாள் அவர்கள் பட்டினியால் தவித்தால் பாதகமில்லை’ என்பதுபோன்றது. மரித்தபின் அவர்கள் நிலை, அவர்கள் சரீரம், உணர்ச்சிகள் இவற்றிற்கும், முன்னர் ஜீவதசையில் இருந்த நிலைக்கும் யாதொரு சம்பந்தமுமில்லை. இதுவேறு, அது வேறு. இதேபோல, ’நாங்கள் கடல் கடந்து போய் பல வருஷங்கள் ஆகிவிட்டன. ஆசாரமெல்லாம் போயேவிட்டது. அதனால் இது நிச்சயம் பரவாயில்லை’ என்று இன்னொன்று. கடல் கடந்து சென்றதற்கான பிராயச்சித்தம் என்பது வேறு, இப்போது புதிதாக மாபெரும் பாவத்தைச் செய்வது என்பது வேறு. இப்போதுள்ள பெரிய காரியத்தை நன்றாகச் செய்து, அந்த பழைய பாவத்தின் வீரியத்தைக் குறைக்க முயற்சிப்பதே அறிவுடைமை. சாஸ்திரம் என்பது நுணுக்கமானது, ஆழமானது. எல்லோரும் தனக்கே எல்லாம் தெரியும் என்பதுபோல் பேசி காரியத்தைக் கெடுப்பது மாபெரும் பாவம், அபசாரம்.

 மேற்கூறிய விஷயங்களையெல்லாம் அடியேன் பரமபூஜ்ய ஸ்ரீஆசாரியஸ்வாமிகளிடம் விண்ணப்பித்தேன். அவர்கள் மிகவும் கவலையும், வருத்தமும் கொண்டார்கள். எல்லா கிருஹஸ்தர்களுக்கும் இதையெல்லாம் தெளிவாக்கவேண்டிய கடமை நம் எல்லோருக்கும் உண்டு, மிகவும் அவசரமானதும்கூட. அதற்காகவே ஏழு நாள் இதைப்பற்றிய உபன்யாஸத்தை அடியேன் நிகழ்த்தினேன். (https://studio.youtube.com/channel/UCvPxPeeAkKZ2DCZd38mFaBg/videos/upload?filter=%5B%5D&sort=%7B%22columnType%22%3A%22date%22%2C%22sortOrder%22%3A%22DESCENDING%22%7D). முக்கியமாக முதிர்ந்த சாஸ்திரக்ஞர்கள், வைதீகர்கள், உபன்யாஸகர்கள் இதற்கு அதிமுக்கியத்துவம் கொடுத்து நிலைமையை சீர்செய்ய முயற்சிக்கவேண்டும்.